Žaloba podaná 24. augusta 2012 - Kampol/ÚHVT - Colmol (Nobel)
(vec T-382/12)
Jazyk, v ktorom bola podaná žaloba: angličtina
Účastníci konania
Žalobkyňa: Kampol sp. z o.o. (Świdnica, Poľsko) (v zastúpení: J. Kępiński, advokát)
Žalovaný: Úrad pre harmonizáciu vnútorného trhu (ochranné známky a vzory)
Ďalší účastník konania pred odvolacím senátom: Colmol-Colchões, SA (Oliveira de Azeméis, Portugalsko)
Návrhy
Žalobkyňa navrhuje, aby Všeobecný súd:
vyhovel žalobe a zrušil rozhodnutie štvrtého odvolacieho senátu Úradu pre harmonizáciu vnútorného trhu (ochranné známky a vzory) z 21. júna 2012 vo veci R 2286/2011-4,
v plnom rozsahu zamietol námietku č. B 1762742 (prihláška ochrannej známky Spoločenstva č. 9080078),
nariadil ÚHVT, aby zapísal prihlasovanú ochrannú známku,
zaviazal ÚHVT na náhradu trov konania a
alternatívne, vrátil vec štvrtému odvolaciemu senátu ÚHVT, aby opätovne posúdil spor na základe záväzných kritérií stanovených Súdnym dvorom.
Dôvody a hlavné tvrdenia
Prihlasovateľ ochrannej známky Spoločenstva: žalobkyňa.
Prihlasovaná ochranná známka Spoločenstva: obrazová ochranná známka "Nobel" v čiernej, zlatej a červenej farbe pre tovary zaradené do tried 10 a 24 - prihláška ochrannej známky Spoločenstva č. 9080078.
Majiteľ ochrannej známky alebo označenia namietaných v námietkovom konaní: ďalší účastník konania pred odvolacím senátom.
Namietaná ochranná známka alebo označenie: prihláška č. 373184 portugalskej slovnej ochrannej známky "NOBEL" pre tovary zaradené do triedy 20.
Rozhodnutie námietkového oddelenia: prijatie námietky.
Rozhodnutie odvolacieho senátu: zamietnutie odvolania.
Dôvody žaloby: porušenie článku 8 ods. 1 písm. b) nariadenia Rady č. 207/2009.
____________